รัฐบาลไทย-ข่าวทำเนียบรัฐบาล-นายกรัฐมนตรีร่วมกับชาวลำพูน ประกาศ “ลำพูนเมืองสะอาด ปราศจากโฟม (No foam)”
วันพุธที่ 3 ตุลาคม 2561
นายกรัฐมนตรีร่วมกับชาวลําพูน ประกาศ “ลําพูนเมืองสะอาด ปราศจากโฟม (No foam)”
นายกรัฐมนตรีร่วมกับชาวลําพูนประกาศ “ลําพูนเมืองสะอาด ปราศจากโฟม (No foam)” ขอชาวลําพูนช่วยกันรักษาวัฒนธรรม ประวัติศาสตร์ พร้อมขอทุกฝ่ายร่วมสร้างสรรค์การท่องเที่ยวเมืองรองอันมีเสน่ห์ ให้นักท่องเที่ยวได้สัมผัสวัฒนธรรม ธรรมชาติ ประวัติศาสตร์ครบทุกมิติ
วันนี้ (3 ตุลาคม 2561) เวลา 14.00 น. พลเอก ประยุทธ์ จันทร์โอชา นายกรัฐมนตรี พร้อมคณะ ได้เดินทางไปชุมชนท่องเที่ยวบ้านหนองเงือก อําเภอ ป่าซาง จังหวัดลําพูน ตามโครงการ “ไทยเที่ยวไทย...ไทยยั่งยืน” เพื่อเยี่ยมชมชุมชนท่องเที่ยวบ้านหนองเงือก และร่วมประกาศ “ลําพูนเมืองสะอาด ปราศจากโฟม (No foam)” ร่วมกับชาวลําพูน โดยมีนายอรรษิษฐ์ สัมพันธรัตน์ ผู้ว่าราชการจังหวัดลําพูน ข้าราชการ และประชาชนชาวลําพูนให้การต้อนรับ
ผู้ว่าราชการจังหวัดลําพูน กล่าวต้อนรับนายกรัฐมนตรีที่เดินทางมาจังหวัดลําพูน ตามโครงการ “ไทยเที่ยวไทย...ไทยยั่งยืน” และร่วมกับชาวลําพูนประกาศเจตนารมณ์ “ลําพูนเมืองสะอาด ปราศจากโฟม No Foam” โดยในปี 2560 จังหวัดลําพูนได้ประกาศเป็นจังหวัดปลอดขยะเปียก ชึ่งในปีที่ผ่านมา จังหวัดลําพูนได้รับรางวัลจังหวัดสะอาดที่สุดในประเทศไทยจากนายกรัฐมนตรี และจะรักษามาตรฐานไว้และทําดียิ่งขึ้น ซึ่งกระทรวงมหาดไทยมีนโยบายให้ความสําคัญกับการบริหารจัดการขยะใช้หลัก 3Rs ใช้น้อย ใช้ซ้ํา นํากลับมาใช้ใหม่ ดังนั้น ในปีนี้จังหวัดลําพูนจึงได้ทําบันทึกข้อตกลงทุกภาคส่วน ท้องถิ่น ท้องที่ บ้าน วัด โรงเรียน และแนวทางประชารัฐ ภาครัฐ ภาคเอกชน ภาคประชาชน ด้วยมีความตั้งใจให้ทุกภาคส่วนร่วมมือกันขจัดขยะที่เป็นอันตรายต่อสุขภาพและย่อยสลายยากที่สุดคือ โฟม
สําหรับชุมชนท่องเที่ยวบ้านหนองเงือก อําเภอป่าซาง จังหวัดลําพูน หนึ่งในชุมชนไทยอง โดดเด่นในเรื่องของการท่องเที่ยวและวิถีชุมชนท้องถิ่น ได้รับเลือกให้เป็นชุมชนท่องเที่ยวเชิงสร้างสรรค์ ในโครงการ Creative Tourism ปี 2560 ผลิตภัณฑ์ผ้าฝ้ายทอมือบ้านหนองเงือกมีเอกลักษณ์ในการนําลวดลายดั้งเดิมมาประยุกต์ให้ทันสมัยสวยงาม การสาธิตการผลิตผ้าฝ้ายทอมือหนองเงือก 12 ขั้นตอน การผลิตรองเท้าทําจากยางรถยนต์ กระเป๋าตุ๊กตานกฮูกที่ทําจากเศษผ้าเหลือใช้ และอิฐมวลเบาจากโฟม ซึ่งเป็นสินค้าที่สร้างรายได้แก่ชุมชนเป็นอย่างมาก
โอกาสนี้ นายกรัฐมนตรีได้เป็นประธานในพิธีประกาศ “ลําพูนเมืองสะอาด ปราศจากโฟม (No foam) และการบริหารจัดการขยะมูลฝอยชุมชน จังหวัดสะอาด” บริเวณเวทีหน้าวัดหนองเงือก พร้อมกล่าวกับประชาชนว่า รู้สึกดีใจอย่างยิ่งที่ได้มาเยี่ยมเยือนจังหวัดลําพูน ได้มาเห็นวิถีชีวิตความเป็นอยู่ วัฒนธรรม ทําให้เห็นว่าลําพูนเป็นเมืองเก่าที่มีเรื่องราวทางวัฒนธรรม ประวัติศาสตร์ โดยขอให้ทุกคนช่วยกันรักษาไว้ และการส่งเสริมการท่องเที่ยวของจังหวัดลําพูนถือเป็นปัจจัยสําคัญในการขับเคลื่อนเศรษฐกิจของจังหวัดให้ดีขึ้น จึงขอให้ทุกฝ่ายร่วมกันสร้างสรรค์การท่องเที่ยวเมืองรองอันมีเสน่ห์ที่งดงาม มานําเสนอให้นักท่องเที่ยวทุกคนได้สัมผัสกับวัฒนธรรม ธรรมชาติ และประวัติศาสตร์ได้อย่างครบทุกมิติเส้นทางวัฒนธรรมจังหวัดลําพูน ตามโครงการไทยเที่ยวไทย...ไทยยั่งยืน เพราะการมีกิจกรรมตลอดเส้นทาง ทําให้การท่องเที่ยวจังหวัดลําพูนมีความน่าตื่นเต้นมากขึ้น ช่วยดึงดูดนักท่องเที่ยว ช่วยกระจายรายได้ และเพิ่มโอกาสการจ้างงานได้เป็นอย่างดี
นายกรัฐมนตรีกล่าวว่า จังหวัดลําพูนยังเป็นจังหวัดที่มีศักยภาพมากมาย จุดเด่นคือเป็นที่ตั้งนิคมอุตสาหกรรมภาคเหนือ ตั้งอยู่บนโครงข่ายคมนาคม เป็นแหล่งหัตถกรรมและวัฒนธรรม มีศักยภาพทางการเกษตร มีการพัฒนาต่อยอดสินค้า เช่น ลําไย ให้มีความหลากหลายทั้งอาหาร เครื่องดื่ม รวมทั้งส่งเสริมนวัตกรรมการเกษตร ทั้งเกษตรปลอดภัย เกษตรอินทรีย์ เป็นต้น และจังหวัดลําพูนยังเป็นแหล่งท่องเที่ยวเชิงวัฒนธรรม การท่องเที่ยวเชิงนิเวศน์ สําหรับด้านการท่องเที่ยวนั้น ปัจจุบันมีเมืองท่องเที่ยวหลักประมาณ 22 จังหวัด รัฐบาลจึงได้ส่งเสริมการท่องเที่ยวอีก 55 จังหวัด หรือการท่องเที่ยวเมืองรอง เมื่อรวมกันแล้วคือการท่องเที่ยว 77 จังหวัดทั่วประเทศที่รัฐบาลให้ส่งเสริม นอกจากนี้ จังหวัดลําพูนยังมีเสน่ห์ในด้านความสะอาด ได้รับรางวัลจังหวัดสะอาดแห่งประเทศไทยมาหลายปี ซึ่งปัจจัยสําคัญของความสําเร็จ คือการเริ่มต้นจากการสร้างจิตสํานึกจากตัวเราก่อน ตั้งแต่ในบ้าน สถานศึกษา ที่ทํางาน สถานที่สาธารณะ รวมถึงความร่วมมือของทุกภาคส่วน ทําให้วันนี้จังหวัดลําพูนมีความพร้อมในการขับเคลื่อนโครงการ “ลําพูน เมืองสะอาด ปราศจากโฟม (No Foam)”
นายกรัฐมนตรียังกล่าวถึงภารกิจสําคัญของรัฐบาลว่า รัฐบาลนี้ให้ความสําคัญในการสร้างโอกาส คือการสร้างความเท่าเทียมให้คนทุกอาชีพ มีรายได้ มีความสุข เพราะรัฐบาลทําเพื่อคนไทยทุกคนทั้งประเทศ ทั้งการพัฒนาถนนหนทาง เส้นทางคมนาคม เพื่อให้มีความยั่งยืน ทุกอย่างมีต้นทาง กลางทาง ปลายทาง มีเป้าหมาย ทิศทางการพัฒนา คือ "ความมั่นคง มั่นคั่ง ยั่งยืน" ชึ่งประกอบด้วย แผนยุทธศาสตร์ชาติที่กําหนดไว้ 20 ปี มีแผนแม่บทชัดเจนที่กําหนดไว้ในรัฐธรรมนูญ ทุกคนทุกฝ่ายจึงต้องร่วมกันคิดเพื่ออนาคต เพราะการปฏิรูปก็ต้องใช้เวลานาน ขณะเดียวกันรัฐบาลก็เร่งแก้ไขปัญหาต่าง ๆ เช่น หนี้นอกระบบ ที่ดินขายฝาก ปัญหาการทุจริต ไม่โปร่งใส รวมทั้งเน้นการสื่อสารเพื่อให้ประชาชนรับรู้ เพราะประเทศไทยมีทั้งวิกฤตและโอกาส รัฐบาลจึงต้องมียุทธศาสตร์ประชารัฐที่ประกอบด้วยทุกภาคส่วน คือ รัฐ เอกชน ธุรกิจ นักวิชาการและประชาชน
ต่อจากนั้น นายกรัฐมนตรีได้ร่วมปล่อยขบวนรถจักรยานสามล้อรณรงค์กิจกรรม ลําพูนเมืองสะอาด ปราศจากโฟม (No form) พร้อมปล่อยคารวาน แต่งกายด้วยวัสดุรีไซเคิลของแต่ละชุมชน ภายหลังจากเสร็จสิ้นภารกิจ นายกรัฐมนตรีและคณะ โดยสายการบินไทยสไมล์ TG2165 เดินทางกลับกรุงเทพมหานคร
-------------------------
กลุ่มประชาสัมพันธ์และเผยแพร่ สํานักโฆษก